ไทยพาณิชย์นิวยอร์คไลฟ์กำไรเพิ่ม20%
ไทยพาณิชย์นิวยอร์คไลฟ์ปลื้มไตรมาส 3 กำไรเพิ่ม 20% มีรายได้รวมทั้งสิ้น 7,132 ล้านบาท&nbsp;
22 พ.ย. 2553

ไทยพาณิชย์นิวยอร์คไลฟ์ปลื้มไตรมาส 3 กำไรเพิ่ม 20% มีรายได้รวมทั้งสิ้น 7,132 ล้านบาท 
นายโดนอลด์ คาร์ดีน กรรมการผู้จัดการใหญ่  บริษัทไทยพาณิชย์นิวยอร์คไลฟ์ประกันชีวิต  เปิดเผยถึง ผลประกอบการงวดไตรมาส 3/2553 ว่า  บริษัทมีผลการดำเนินงานที่น่าประทับ   และเติบโตอย่างโดดเด่นเกินความความหมาย   โดยฐานะการเงินหลักๆ  เติบโตเพิ่มขึ้นทุกด้าน   มีรายได้รวมทั้งสิ้น 7,132  ล้านบาท เพิ่มขึ้น 1,500  ล้านบาท  ขยายตัว  27% จากช่วงเวลาเดียวกันของปีที่แล้วที่ทำได้  5,632 ล้านบาท    รายได้จากการลงทุนสุทธิเพิ่มเป็น  699 ล้านบาท จากช่วงเวลาเดียวกันของปีที่แล้วที่ทำได้ 546  ล้านบาท หรือเพิ่มขึ้น  28%   และมีกำไรสุทธิทั้งสิ้น 473  ล้านบาท  เติบโตถึง 20%  คิดเป็นกำไรสุทธิต่อหุ้น 7.11 บาท  เพิ่มจาก 5.95 บาท จากงวดเดียวกันของปีที่แล้ว 
สำหรับ ผลประกอบการที่เติบโต เกิดจากการขยายตัวที่โดดเด่นของเบี้ยประกันรับสุทธิ  และ รายได้จากการลงทุนสุทธิที่เพิ่มขึ้นเกือบ 30%  โดยเบี้ยประกันรับสุทธิ   ซึ่งถือเป็นรายได้หลัก   รวมทั้งความการเติบโตที่ยั่งยืนของธุรกิจประกันชีวิต  เพิ่มขึ้น 27%  เป็น 6,421 ล้านบาท  ขณะที่รายได้จากการลงทุนสุทธิเพิ่มขึ้น 152 ล้านบาท  คิดเป็น 28% จากงวดเดียวกันของปีก่อน นอกจากนี้ การที่บริษัทประกันชีวิตต่างๆ พัฒนาช่องทางการขายที่หลากหลายให้เข้าถึงผู้บริโภคได้ง่ายขึ้น รวมทั้งการจัดกิจกรรมการตลาดเชิงรุกอย่างต่อเนื่อง   ได้ส่งผลดีต่อภาพรวม ในการกระตุ้นให้ผู้บริโภคตื่นตัว และมีความเข้าใจถึงประโยชน์ของประกันชีวิตมากขึ้นอีกด้วย 
สำหรับผลประกอบการงวด 9 เดือนแรกของปี 2553   ก็โชว์ผลงานที่เติบโตในเชิงบวก โดยตัวเลขฐานะการเงินที่สำคัญ  ได้แก่   รายได้รวม รายได้จากการลงทุน กำไรสุทธิ  และสินทรัพย์รวม  ต่างขยับขึ้นด้วยตัวเลข  2 หลักทั้งหมด รายได้รวมปรับขึ้นเป็น 20,561   ล้านบาท  เพิ่มขึ้น 4,501 ล้านบาท จากงวดเดียวกันของปีก่อนที่ทำได้ 16,060 ล้านบาท หรือเติบโต 28% มีรายได้จากการลงทุนสุทธิ 1,955  ล้านบาท เพิ่มขึ้น 28% จาก 1,527 ล้านบาท ในช่วงเดียวกันของปีก่อน มีกำไรสุทธิ 1,594 ล้านบาท เพิ่มขึ้นถึง 35% จาก 1,185  ล้านบาท  ในงวดเดียวกันของปีก่อน   โดยมีกำไรสุทธิต่อหุ้น  23.97 บาท เพิ่มจาก 17.82 บาท  ขณะที่สินทรัพย์รวมขยับจาก  50,006 ล้านบาท  ณ สิ้นปี 2552  เป็น 62,451  ล้านบาท   ส่วนเงินสำรองประกันชีวิตเพิ่มขึ้นจาก 43,667 ล้านบาท  ณ สิ้นปี 2552  เป็น  54,517 ล้านบาท ผลประกอบการที่ยอดเยี่ยมดังกล่าว  ส่งผลให้ฐานะการเงินของบริษัทมีความมั่นคงมากขึ้น 
นายโดนอลด์   กล่าวทิ้งท้ายว่า  การที่รัฐบาลได้ประกาศมาตรการการลดหย่อนภาษีเงินได้บุคคลธรรมดาสำหรับค่าเบี้ยประกันชีวิตแบบบำนาญอีก 2 แสนบาท   และเมื่อวานนี้  (17 พ.ย.) กรมสรรพากร  ได้ออกมายืนยันอย่างเป็นทางการ  ว่าการประกันชีวิตแบบบำนาญจะมีผลบังคับใช้สำหรับเงินได้พึงประเมินภาษีประจำปี 2553  ซึ่งต้องยื่นรายการในปี 2554  นั้น  จะสร้างความมั่นใจให้แก่ผู้บริโภคที่ต้องการวางแผนการเงินเพื่อวัยเกษียณ  และได้ประโยชน์ในการลดหย่อนภาษียิ่งขึ้น   ซึ่งจะกระตุ้นให้ตลาดประกันชีวิตช่วงโค้งสุดท้ายนี้คึกคักมากเป็นพิเศษ  สำหรับไทยพาณิชย์นิวยอร์คไลฟ์   คาดว่าเบี้ยปีแรกสามารถเติบโตได้ 10%  ส่วนเบี้ยรับรวม  จะเพิ่มขึ้น 15% ตามเป้าหมาย